Alston Gambin ta’ 31 sena minn Ħaż-Żabbar tressaq il-Qorti b’arrest mill-Pulizija wara li l-Ġimgħa filgħodu fir-residenza tiegħu kisser imnieħer martu wara li ħalliet il-kelb jiġri. Sorsi qrib il-Korp tal-Pulizija qalu lil tvm.com.mt li l-każ seħħ nhar il-Ġimgħa li għadda meta r-raġel li għandu ftit anqas minn 30 sena ħebb għal martu li għandha ftit aktar minn 20 sena wara li ma għalqitx il-bieb bil-konsegwenza li l-kelb li xtara għall-prezz ta’ €200 seta’ joħroġlu barra. Informati li l-każ kien irrapportat minn omm il-mara fl-għassa ta’ Ħaż-Żabbar wara diversi każi ta’ allegat abbuż fiżiku fuq martu. Il-mara stqarret mal-Pulizija li żewġha jsawwatha kull xahar. L-Ispettur Robert Said Sarreo qal li l-mara damet ġurnata sħiħa l-isptar hekk kif kienet qed tbati biex tieħu n-nifs. Qal li l-inċidenti u l-argumenti jseħħu ta’ spiss, tant li ġurnata biss qabel, ir-raġel ta daqqa ta’ ponn f’widnejja u dan għax għalqet il-bieb b’tisbita. Waqt li Gambin wieġeb li mhux ħati, il-Qorti ċaħdet it-talba għal ħelsien mill-arrest u qed jinżamm fil-Faċilità Korrettiva ta’ Kordin.